«Щыгъэрыдэ»
Шэджэм къалэм дэт сабий творчествэмкIэ унэм щекIуэкIащ сабийхэм псэкупсэ гъэсэныгъэ куу ябгъэдэлъхьэным илъэс куэд лъандэрэ телажьэ егъэджакIуэ Iэзэ Ахъмэт Лианэ и IэдакъэщIэкIхэр щагъэлъэгъуа выставкэ.
Лианэ и лэжьыгъэхэр теухуащ иужьрей зэманым цIыху IэпщIэлъапщIэхэм убгъуауэ къагъэсэбэп «щыгъэрыдэ» хуэIухуэщIэм. ЩыгъэкIэ хэдыкIыным, абы хьэпшып зэмылIэужьыгъуэхэр къыхэщIыкIыным зэманрэ къарурэ токIуадэ. Ауэ куэдым къаймыхъулIэ IуэхумкIэ зэфIэкI зыбгъэдэлъым къигупсысыфынумрэ, абы и IэдакъэщIэкIхэм удэзыхьэх дахагъэу хилъхьэфынумрэ псалъэкIэ къэIуэтэгъуейщ. Апхуэдэхэм ящыщщ Ахъмэт Лианэ. «Щэнхабзэ куэдым я зэхуэдэ Урысей» зэпеуэм япэ увыпIэр иджыблагъэ къыщызыхьа а цIыхубзым и къалэн нэхъыщхьэу къилъытэр езым къегъэщIылIа сабий гупым я творческэ зэхэщIыкIым лъэныкъуэ куэдкIэ зригъэужьынырщ. АбыкIэ щыгъэрыдэ IэщIагъэм и мыхьэнэр инщ. Сыту жыпIэмэ, ди адыгэхэм я мызакъуэу, дунейм зы лъэпкъи тету къыщIэкIынкъым хьэпшып, щыгъыныгъуэ гъэдахэу щыгъэр ижь лъандэрэ къыздэмыгъуэгурыкIуэ. Псоми зэхуэдэу къагъэсэбэп пкъыгъуэхэм щIэх-щIэхыурэ щIэщыгъуагъ халъхьэу къокIуэкI, аращ щыгъэрыдэм кIэлъызэрахьэ Iэмалхэр щIэгъунапкъэншэри, сабийм я гупсысэмрэ я творческэ Iуэху еплъыкIэмрэ зыщIригъэужьри.
Выставкэм щагъэлъэгъуа Лианэ и IэдакъэщIэкIхэм яхэтщ бисерым «хьэпIацIэ щыгъэкIэ» еджэу щытащ къыхэщIыкIа сурэтхэр, жыгхэр, удз гъэгъахэр, къэкIыгъэ зэмылIэужьыгъуэхэр. Абыхэм я дэтхэнэ зыми къыбжаIэ «зи Iэпэм дыщэр къыпыщ», философие гупсысэ зиIэ цIыху IэпщIэлъапщIэм ахэр зэриIэдакъэщIэкIыр. Гъэлъэгъуэныгъэм ипкъ иткIэ екIуэкIащ «щыгъэрыдэ» дерсхэм къекIуалIэ цIыкIухэм я зэфIэкI щагъэлъэгъуа мастер-класс.
Шэрэдж Дисэ.
